《京都篇用杜洗兵马韵》
清代·徐咸清

京都形势连关东，万方玉帛朝会同。英灵社稷风云表，图籍山会指顾中。

耕凿从前忘帝力，干羽年来戢武功。臣僚师济太和殿，天子恭默乾清宫。

径可垂裳阜民物，不须访道过崆峒。玉门月静传烽色，铜柱天高洗瘴风。

受历应天才不小，祥符瑞箓古来少。帷幄英谋布遐迩，庙堂德意沦深杳。

将校论丘转精锐，守令为官辄明了。涸辙终应活鲋鱼，卑栖自合安穷鸟。

海岛无烦义士从，吴门不用愁肠绕。六服苍茫鸿雁集，九天摇动星会晓。

此时世事谁禁当，非民非庶非侯王。太平有象定难见，身纵贫贱犹康强。

驭众真看调六马，防民慎勿壅宣房。腐儒寸心夙愚昧，杞人翘首忧穹苍。

缅怀区夏风尘息，想望天家筹画长。放牛归马神功著，《击壤》歌衢景运昌。

梯航山海俱来贡，人民老死无迎送。阊阖何时降绿图，滋液崇朝满银瓮。

群工谩议东封礼，太史好献南山颂。处处鼓声村社饮，家家农器桑田种。

贤士虽虚傅野筑，哲王尚切商岩梦。致君尧舜自有人，布衣末议成何用。

作者简介：浙江上虞人，字仲山。国子生。康熙十八年举鸿博，罢归，少时有文名。精字学。有《资治文字》百卷，毛奇龄称为古今巨观。